บัญชีกลางรื้อปรับโครงสร้าง
บัญชีกลางปรับโครงสร้าง รับกฎหมายจัดซื้อจัดจ้างใหม่ พร้อมตั้งกลุ่มนโยบายการจัดซื้อโดยรัฐระหว่างประเทศ
27 ก.ค. 2559

บัญชีกลางปรับโครงสร้าง รับกฎหมายจัดซื้อจัดจ้างใหม่ พร้อมตั้งกลุ่มนโยบายการจัดซื้อโดยรัฐระหว่างประเทศ
รายงานข่าวจากกรมบัญชีกลาง เปิดเผยว่า ขณะนี้กฎกระทรวงแบ่งส่วนราชการกรมบัญชีกลางใหม่ได้ประกาศในราชกิจจานุเบกษาแล้ว และมีผลบังคับใช้เมื่อวันที่ 15 ก.ค.ที่ผ่านมา โดยเป็นการแบ่งส่วนราชการใหม่เพื่อเพิ่มความพร้อมให้กรมบัญชีกลางที่จะมีบทบาทสำคัญตามร่าง พ.ร.บ.การจัดซื้อจัดจ้างฉบับใหม่
ทั้งนี้ โครงสร้างใหม่ได้มีการยกระดับหลายส่วนงานขึ้นเป็นระดับกอง เช่น กองการเงินการคลังภาครัฐที่มีอํานาจหน้าที่ ในการเสนอแนะนโยบายด้านการคลังของประเทศ การบริหารเงินคงคลัง การจัดทําคําขอตั้งงบประมาณรายจ่ายประจําปีในงบกลาง เฉพาะรายการที่อยู่ในความรับผิดชอบของกรม รวมทั้งการตั้งกองบริหารการรับ-จ่ายเงินภาครัฐขึ้น เพื่อเร่งรัดติดตามการใช้จ่ายงบประมาณของส่วนราชการให้เป็นตามระยะเวลาที่กำหนดเป็นการดูแลให้การใช้จ่ายงบประมาณเกิดประโยชน์สูงสุด รวมทั้งการตรวจสอบและอนุมัติการขอเบิกจ่ายงบประมาณและเงินนอกงบประมาณ เป็นต้น
นอกจากนี้ มีการจัดตั้งกองการพัสดุภาครัฐ ทำหน้าที่กํากับดูแลและบริหารจัดการด้านการพัสดุภาครัฐ จัดทําฐานข้อมูลด้านการจัดซื้อจัดจ้างภาครัฐของประเทศ รวมทั้งกําหนดนโยบายและแนวทางการพัฒนาระบบการจัดซื้อจัดจ้างภาครัฐ วางแนวทางการกำหนดราคากลางงานก่อสร้างของทางราชการที่สำคัญคือ ศึกษา พิจารณา และกําหนดมาตรการ เพื่อป้องกันการสมยอมกันในการเสนอราคาและการผูกขาดทางการค้าในการจัดซื้อจัดจ้างภาครัฐด้วย
ขณะเดียวกัน ได้ปรับปรุงสำนักความรับผิดทางแพ่ง โดยส่วนหนึ่งยกขึ้นเป็นกองคดีที่ดำเนินการเกี่ยวกับคดีที่เกี่ยวข้องกับความรับผิดทางละเมิดของเจ้าหน้าที่ เฉพาะคดีที่มีการฟ้องกระทรวงการคลังให้ต้องรับผิดตามมาตรา 5 แห่ง พ.ร.บ.ความรับผิดทางละเมิดของเจ้าหน้าที่ 2559 และคดีที่มีการเรียกร้องค่าสินไหมทดแทน อันเป็นผลมาจากการตรวจสอบสํานวนความรับผิดทางละเมิดของเจ้าหน้าที่ต่อหน่วยงานของรัฐ 
สำหรับอีกส่วนหนึ่งจะเป็นกองละเมิดและแพ่ง ทำหน้าที่เสนอแนะนโยบาย พัฒนา กําหนดหลักเกณฑ์ในส่วนที่เกี่ยวกับความรับผิดทางละเมิดของเจ้าหน้าที่ตามกฎหมายว่าด้วยความรับผิดทางละเมิดของเจ้าหน้าที่ และความรับผิดทางแพ่งของเจ้าหน้าที่ของส่วนราชการ รวมทั้งพิจารณาการผ่อนชําระหนี้ การตัดหนี้สูญ การจําหน่ายหนี้ และการเร่งรัดหนี้ของส่วนราชการ
อย่างไรก็ตาม กรมยังได้ตั้งกลุ่มนโยบายการจัดซื้อโดยรัฐระหว่างประเทศ เพื่อกําหนดนโยบาย กลยุทธ์ และท่าทีการเจรจาจัดทําความตกลงทางการค้าระหว่างประเทศเกี่ยวกับการจัดซื้อจัดจ้างโดยรัฐตามที่ได้รับมอบหมาย รวมทั้งประสานงานและให้คําแนะนําแก่หน่วยงานภาครัฐและเอกชนที่เกี่ยวกับการจัดซื้อจัดจ้างโดยรัฐระหว่างประเทศ เพื่อรองรับการเจรจาข้อตกลงทางการค้าที่มีมากขึ้นในปัจจุบัน